Julie Skovsby (S), 2013-01-25:
Tak for det.
Forslagsstillerne ønsker med beslutningsforslag B 29 at indføre et loft over antallet af værgemål, en enkelt værge kan varetage, således at man kun kan være værge for op til 25 personer.
Lad mig starte med at slå fast, at for mig som socialdemokrat er det vigtigt at sikre, at de faste værger kun har værgemål i et sådant omfang, at de kan have det fornødne kendskab til de enkelte mennesker, der er under værgemål.
Men det skal også være sådan, at en værge kan tilrettelægge sit arbejde med varetagelsen af værgemålet på en rationel måde og dermed gennem antallet af værgemål opnå en ekspertise.
Når vi taler om, at de faste værger selvfølgelig skal have besøgt og mødt samtlige de mennesker, som de er værge for, og bl.a. derigennem at opnå det fornødne kendskab, så kan det være relevant at være opmærksom på, hvilket også justitsministeren påpegede, at værgens opgave består i at varetage konkrete opgaver af retslig karakter.
Den faste værge er således ikke nogen omsorgsperson.
Ser vi på den viden, som en omsorgsperson skal have, tror jeg ikke, at man kan tale om mere eller mindre kendskab eller viden, men måske om en anden viden om det menneske, der er under værgemålet, end den viden, som en given omsorgsperson bør tilegne sig for at have det fornødne kendskab til at udføre sine opgaver.
At en værge ikke har mødt det menneske, som er under hans eller hendes værgemål, mener jeg kun helt undtagelsesvis kan accepteres, eksempelvis i de tilfælde, som Civilstyrelsen beskriver, altså hvor en værge er blevet frarådet et besøg af personale eller pårørende under henvisning til, at det ikke kan antages at være til gavn for personen under værgemålet, ligesom det i de få tilfælde selvfølgelig påhviler værgen at udvise særlig omhu med at tilvejebringe og vedligeholde det nødvendige kendskab til personen under værgemål på andre måder, f.eks. via kontakt til familierne og plejepersonalet.
Spørgsmålet om, hvorvidt et loft på 25 personer vil øge kvaliteten af værgens arbejde og dermed sikre det enkelte menneskes retssikkerhed, er selvfølgelig fuldstændig afgørende for vores politiske stillingtagen.
Som det også nævnes i selve forslaget, konkluderer Civilstyrelsen i sin undersøgelse, at det hverken er nødvendigt eller hensigtsmæssigt at fastsætte en grænse for antallet af værgemål, og intet tyder på, at fastsættelsen af en øvre grænse for antallet af værgemål, som den enkelte værge må varetage, vil øge kvaliteten af værgens arbejde.
Helt konkret viser Civilstyrelsens undersøgelse, at ud af de 94 faste værger har 5 værger ikke haft en fast rutine med at besøge alle de personer, som de er værge for, og at man på baggrund af undersøgelsen ikke kan konkludere, at de manglende besøg skyldes antallet af værgemål, som værgen varetager.
Når vi taler om at sikre det enkelte menneskes retssikkerhed via indførelsen af nye regler, synes jeg, det skal nævnes, at enhver person, ikke kun personen under værgemål, kan rette henvendelse til statsforvaltningen om forhold, der må antages at stride mod interesserne for den, der er under værgemål.
Og statsforvaltningens afgørelser kan påklages Civilstyrelsen.
Fire af disse sager vedrører klager over faste værger, men der er i ingen af tilfældene grundlag for at antage, at klagen rejses, fordi værgen mangler kendskab til personen under værgemål.
Vi kan ikke støtte forslaget, men jeg vil gerne understrege, at et konstant fokus på menneskers retssikkerhed er vigtigt, og derfor er det også tilfredsstillende, at Civilstyrelsen og statsforvaltningerne aktivt følger området og iværksætter en ny undersøgelse i 2015.
Tak for ordet.